10 år er længe - hvis man er syg her og nu. Region Nordjylland har den tvivlsomme ære af at have længst ventetid på psykiatrisk behandling. Derfor var dagens aftale om en tiårig psykiatriplan imødeset. Tidligere har TV2 Nord fortalt om drengen, Otto, der er en af dem, der rammes af de lange ventetider - på et tidspunkt så dårlig, at han lå i sengen 23 timer i døgnet. - Den er ventet med længsel, og det er helt bestemt bedre end ingenting. Sådan var den umiddelbare reaktion fra Vibeke Gamst (K), psykiatriformand for regionen - I Nordjylland plejer vi jo ikke at vente på at andre kommer ud af starthullerne, siger hun. - Vi er rigtig godt i gang med at nedbringe ventetiderne, forsikrer den konservative politiker, der også sidder i Aalborg Byråd. En af aftalens hovedpunkter var 'styrkede indsatser for mennesker med svære psykiske lidelser og her-og-nu kapacitetspakke til den regionale psykiatri.' Det glæder Vibeke Gamst, at man selv får mulighed for at lave løsningerne. - Den nye plan giver os penge, men ikke værktøjer. Det skal vi også nok selv finde ud af, siger hun. De rekordlange ventetider på udredning af børn og unge i psykiatrien - børn som Otto - vil de ekstra penge gøre en forskel for, siger formanden Aftalen afsætter 500 millioner kroner ekstra på psykiatrien årligt i de kommende 10 år, ligesom der her og nu ansættes 100 ekstra medarbejdere med patientrettede funktioner, lyder det fra sundhedsministeriet. Er 500 millioner kroner om året nok? - Næ. Jeg vil sige, hvis vi fik lov at bruge dem her i Region Nordjylland på vores egen psykiatri, så kunne vi nok gøre det, siger Vibeke Gamst og understreger igen, hvor stort et behov der er for blandt andet flere sengepladser, øget ambulatoriekapacitet og forskning. Hør hvad Vibeke Gamst mener om psykiatriplanen her.

Opsummering:
Regeringen præsenterede i dag en tiårig psykiatriplan - og det er der brug for i Nordjylland.